**Q&A -Atelierpladser i Kødbyen på Vesterbro**

*Skal jeg bo i København for at komme i betragtning til en atelierplads?*

Pladserne fordeles til unge kunstnere med folkeregisteradresse i Storkøbenhavn.

*Skal min uddannelse være taget i Københavns Kommune?*

Nej, den kan være fra hele landet.

*Kan jeg få en plads, hvis jeg er autodidakt?*

Måske, men pladserne går fortrinsvis til billedkunstnere med en formel kunstuddannelse, der er taget inden for de seneste fem år.

*Er der mulighed for at arbejde med alle billedkunstneriske udtryksformer?*

Støjende, støvende, brand- og miljøfarlige aktiviteter m.v. kan desværre ikke finde sted i bygningen, som er fredet. Stedet er heller ikke egnet til pladskrævende aktiviteter.

*Hvorfor øger det mine muligheder for at få en atelierplads, hvis jeg har børn?*

Det kan være særlig svært for kunstnere med børn at blive i København. Tildelingsprincippet forsøger derfor at tilgodese kunstnere med familie.

*Stiller det mig ringere i forhold til at få en plads, hvis jeg faktisk allerede har en atelierplads i dag?*

Nej, du stilles ikke ringere.

*Må jeg sælge værker fra atelieret?*

Nej, der må ikke drives erhverv fra adressen. Du må heller ikke bruge atelierpladsen til kommercielle aktiviteter.

*Kan jeg komme på venteliste til en plads?*

Hvis der er flere kvalificerede ansøgere end pladser, oprettes der en venteliste i forbindelse med tildeling af pladser.

*Hvem fordeler pladserne?*

Pladserne fordeles af sekretariatschefen for Kunst & Historie i samarbejde med de eksisterende brugere. De har nedsat en styregruppe, og en repræsentant herfra medvirker i udvælgelsen.

*Hvor lang tid kan jeg maksimalt have en plads?*

Det er muligt at have en plads i op til to år med evt. mulighed for forlængelse i ét år efter ansøgning.

*Hvem er det, der står bag projektet?*

Det er Kultur- og Fritidsudvalget i Københavns Kommune.

*Hvad med spørgsmål?*

Du kan maile spørgsmål til Kunst & Historie i Kultur- og Fritidsforvaltningen: kunstnerpladser@kk.dk.